Սուրբ Աթանասիոսի տաճար

Սուրբ Աթանասիոսի տաճար (), հույն ուղղափառ եկեղեցի, որը գտնվում է Հունաստանի Լեսբոս կղզում։ Համարվում է կղզու Միտիլինի քաղաքի մայր տաճարը։

Տաճարի մասին առաջին հիշատակումը թվագրվում է 1707 թվականին։ Սուրբ Աթանասիոսի տաճարը հատկապես նշանավոր է նրանով, որ այստեղ է պահվում հույն ուղղափառ եկեղեցու նահատակ Թեոդոր Բյուզանդացի մասունքները։

Պատմություն 
Տաճարի շինարարական աշխատանքների սկզբի և ավարտի մասին քիչ բան է հայտնի։

Հայտնի է միայն այն, որ 1707 թվականին՝ Օսմանյան Հունաստանի գոյության օրոք, Սուրբ Աթանասիոսի տաճարը ենթարկվել է վերակառուցման։

Ենթադրվում է, որ ամենայն հավանականությամբ տաճարը կառուցվել է 16-րդ դարի վերջին և 17-րդ դարի սկզբին։

Եկեղեցու զանգակատունը կառուցվել է 1882 թվականին և ունի 33 մետր բարձրություն։ Եկեղեցին կրում է հույն ուղղափառ եկեղեցու սուրբ Սուրբ Աթանասիոսի անունը։

Ճարտարապետություն 
Սուրբ Աթանասիոսի տաճարը ճարտարապետորեն կառուցված է, որպես խաչագմբեթ բազիլիկ։ Եկեղեցու պատկերակալը հանդիսանում է Լեսբոս կղզու նախաբյուզանդական արվեստի մարգարիտներից մեկը։

Պատկերակալի ստորին հատվածը զարդարված է բուսական և կենդանական նախշերով և այլ խորհրդանշաններով։

1900-1901 թվականներին լեսբոսցի սրբանկարիչ Նիկոս Կեսանլիսը տաճարի պատերը զարդարել է Վերածննդի շրջանի որմնանկարներով։

Տաճարի կենտրոնում պատկերված է երգլխանի արծիվ։ Պատկերակալի վրա պատկերված է Հիսուս Քրիստոսի 16-րդ դարի սրբապատկերը, որն այստեղ է բերվել Փոքր Ասիայից։ 1798 թվականից եկեղեցում պահվում է 1795 թվականին թուրքերի կողմից սպանված նահատակ Թեոդոր Բյուզանդացու մասունքները։

Ծանոթագրություններ

Արտաքին հղումներ 
 Սուրբ Աթանասիոսի մայր տաճարի պատմություն
 Հունաստանի Լեսբոս կղզու տեսարժան վայրերը՝ Սուրբ Աթանասիոսի տաճար

տաճարներ այբբենական կարգով
Հունաստանի եկեղեցիներ